《秀溪寒食》
宋代·杨杰

十里喧阗锦绣川，鞦韆人健趁飞鸢。花明柳暗丹青国，日薄云浓水墨天。

游女践成芳草径，画船冲散碧溪烟。武陵谩说桃源好，屈指如今几百年。

作者简介：无为人，字次公，自号无为子。仁宗嘉祐四年进士。神宗元丰中官太常，凡礼乐之事皆预讨论。与范镇议乐有异，多攻之。哲宗元祐中为礼部员外郎，出知润州，除两浙提点刑狱。卒年七十。有《无为集》、《乐记》。